## Pravilnik o izmjenama i dopunama Pravilnika o mjeriteljskim zahtjevima za taksometre

### NN 163/1998 (23.12.1998.), Pravilnik o izmjenama i dopunama Pravilnika o mjeriteljskim zahtjevima za taksometre

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 22. Zakona o mjeriteljskoj djelatnosti ("Narodne novine",
broj 11/94) ravnatelj Državnog zavoda za normizaciju i mjeriteljstvo donosi

## **PRAVILNIK**

### **O IZMJENAMA I DOPUNAMA PRAVILNIKA O MJERITELJSKIM ZAHTJEVIMA ZA TAKSOMETRE**

Članak 1.

U Pravilniku o mjeriteljskim zahtjevima za taksometre ("Narodne novine",
broj 13/96) iza članka 5. dodaje se novi članak 5.a koji glasi:

"Članak 5.a

Na vozilu u koje je ugrađen taksometar iz članka 5. ovoga pravilnika
mora biti postavljen električni indikatorski uređaj koji jasno pokazuje
je li taksometar uključen na jednu od tarifa (zauzetost vozila) ili se
nalazi u položaju "slobodan".

Dodavanjem taksometru uređaja iz stavka 1. ovog članka ne smije se utjecati
na njegov ispravan rad."

Članak 2.

U članku 6. stavak 1. točka 2. mijenja se i glasi:

"2. električni indikatorski uređaj unutar vozila koji jasno pokazuje
je li taksometar uključen na jednu od tarifa (zauzetost vozila) ili se
nalazi u položaju "slobodan".".

Članak 3.

Članak 35. mijenja se i glasi:

"Nakon ugradbe i obavljenog ispitivanja na uočljivo mjesto na taksometru
stavlja se žig za označivanje značajka taksometra u obliku naljepnice.

Poslije svakog ispitivanja u ovlaštenom mjeriteljskom laboratoriju potrebno
je zamijeniti žig za označivanje značajka taksometra u obliku naljepnice
ako je došlo do promjene podataka.".

Članak 4.

Članak 38. mijenja se i glasi:

"Taksometar, nov ili popravljen, mora biti ispitan zajedno s cijelom
instalacijom, a ispitivanjem se utvrđuje sukladnost s tipnim odobrenjem
i ispravnost taksometra.

Taksometar sukladan podacima iz tipnog odobrenja koji zadovoljava propisane
mjeriteljske zahtjeve žigoše se u skladu s odredbom članka 36. ovoga pravilnika
i na njega se stavlja žig za označivanje značajka taksometra u obliku naljepnice,
a na unutarnju stranu vjetrobranskog stakla vozila na kojemu je obavljeno
ovjeravanje taksometra i to s desne strane na donji dio stakla stavlja
se ovjerni dio žiga za ovjeravanje taksometra u obliku naljepnice.".

Članak 5.

Članak 39. briše se, a dosadašnji članci 40., 41., 42., 43., 44. i 45.
postaju članci 39., 40., 41., 42., 43. i 44.

Članak 6.

U dosadašnjem članku 40. koji je postao članak 39. stavak 3. mijenja
se i glasi:

"Taksometar koji zadovoljava propisane mjeriteljske zahtjeve, žigoše
se u skladu s odredbom članka 36. ovoga pravilnika i na njega se stavlja
žig za označivanje značajka taksometra u obliku naljepnice, a na unutarnju
stranu vjetrobranskog stakla vozila na kojemu je obavljeno ovjeravanje
taksometra i to s desne strane na donji dio stakla stavlja se ovjerni dio
žiga za ovjeravanje taksometra u obliku naljepnice.".

Članak 7.

Ovaj pravilnik stupa na snagu osmoga dana od dana objavljivanja u "Narodnim
novinama", a primjenjuje se od 1. siječnja 1999. godine.

Klasa: 011-02/98-04/7
Urbroj: 558-03/6-98-1
Zagreb, 14. prosinca 1998.

Ravnatelj
Državnog zavoda za normizaciju
i mjeriteljstvo
**dr. sci. Jakša Topić, dipl. ing.,** v. r.

Pravilnik, NN 163/1998-2011